Poliitikaanalüüs ja aruandlus:

Avaldati CEDEFOPi aruanne „Kutseharidus- ja -koolituspoliitika suundumused Euroopas 2010–2012: edusammud seoses Brugge kommünikeega” ja seda esitleti kutseharidusjuhtidele Küprosel. CEDEFOP esitas ajakohast teavet kutseharidus- ja -koolitussüsteemide kohta ning uudiseid uute algatuste ja liikmesriikide poliitikas toimunud arengute kohta. Mitmed igakuised Euroopa eri kohtade andmeid käsitlevad statistikaväljaanded keskendusid kriisi mõju hindamisele. Et täita Euroopa Komisjoni nõuet esitada Euroopa poolaasta raames süstemaatilisi riigipõhiseid analüüse kutsehariduse ja -koolituse valdkonna arengutest, muutis CEDEFOP oma töö rõhuasetust ja võttis kõikide riikide kutsehariduse ja -koolituse suurema tähelepanu alla. CEDEFOP esitas Taani ja Küprose eesistumise ajal toimunud kutseharidusjuhtide koosolekuteks ülevaate arengutest kutseharidus- ja -koolitusküsimuste alase koostöö kohta ja teabelehe „Barjäärideta haridus- ja koolitussüsteemid: takistuste vähendamine ja võimaluste suurendamine”.

Ühised Euroopa vahendid, kvalifikatsioonid ja õpitulemused

CEDEFOP koordineeris koos Euroopa Komisjoniga Euroopa kvalifikatsiooniraamistiku nõuanderühma ja koostas (komisjoniga koostöös) 23 taustadokumenti, et anda poliitiliste arutelude jaoks täpset teavet. Teabeleht „Kvalifikatsiooniraamistikud Euroopas: vahend läbipaistvuse suurendamiseks ja muudatuste tegemiseks” („Qualifications frameworks in Europe: an instrument for transparency and change”, mis valmis Küprosel toimunud kutseharidusjuhtide koosolekuks ja milles esitati riiklike kvalifikatsiooniraamistike arengut käsitleva CEDEFOPi neljanda aastaaruande tulemuste kokkuvõte. CEDEFOP analüüsis ka 10 riigi aruandeid, milles selgitatakse riiklike kvalifikatsioonide vastavusse viimist Euroopa kvalifikatsiooniraamistikuga. Küprosel toimunud kutseharidusjuhtide koosolekul esitleti Euroopa kutsehariduse ja -koolituse ainepunktide süsteemi kolmanda järelevalvearuande tulemusi. Jätkati EQAVETi (Euroopa kvaliteeditagamise võrdlusraamistik kutsehariduse ja -koolituse valdkonnas) toetamist. CEDEFOPi hallatava Europassi veebisaidi kasutajate arv on Euroopa noorte seas üha kasvanud. Veebisaidi loomisest alates on seda külastatud ligi 60 miljonitkorda (2012. aastal 14,8 miljonit ja 2011. aastal 12,9 miljonit) ning kasutajad on veebikeskkonnas loonud 25 miljonit CVd (2012. aastal 8,3 ja 2011. aastal 5,8). Avaldati uurimustöö „Õppekavade reform Euroopas: õpitulemuste mõju” („Curriculum reform in Europe: the impact of learning outcomes”), mida arutati rahvusvahelisel seminaril. Aastatel 2011 ja 2012 koordineeris CEDEFOP 215 õppelähetust, milles osales 2 448 spetsialisti 33 riigist. Mõju-uuringud näitavad kõrget rahulolumäära (96 %).

Täiskasvanuharidus ja üleminekud

Uurimustöö „Täiskasvanuharidus töökohas: oskuste arendamine innovatsiooni edendamiseks ettevõtetes” („Adult learning in the workplace: skill development to promote innovation in enterprises”) avaldati samateemalise seminari tarbeks. Et anda oma panus aktiivsena vananemise Euroopa aastasse, korraldas CEDEFOP hariduse ja kultuuri peadirektoraadi konverentsi „One Step Up in later life” raames seminari, mille teemaks oli tööalase konkurentsivõime säilitamine õppimise kaudu. CEDEFOP koostas ka väljaande „Töötamine ja vananemine – vananevasse tööjõudu investeerimisest saadav kasu” („Working and ageing – the benefits of investing in an ageing workforce”). Kolm väljaannet keskendusid täiendkutseõppe rahastamisele ja teistele stiimulitele. CEDEFOP andis oma panuse noorte tööturule integreerimise toetamiseks Saksamaa eestvedamisel korraldatud üritusel, kus sõlmiti Euroopa Õpipoisiõppe Liidu raames koostöölepinguid mitmete riikidega. See osalus jäädvustati ka aruandes „From education to working life – The labour market outcomes of VET”.

Oskuste analüüs

CEDEFOP esitles oma värskeimat aastatel 2010–2020 ELis vajaminevate oskuste ja nende pakkumise prognoosi märgukirjas „Europe’s skill challenge – Lagging skill demand increases risks of skill mismatch and the publication Future skills supply and demand in Europe – Forecast 2012”. CEDEFOP panustas ülevaate koostamisse oskuste kohta Euroopa Liidus ja avaldas kaks väljaannet keskkonnahoidlike oskuste kohta. CEDEFOP koostas komisjoni Euroopa tööhõive ja sotsiaalarengu 2012. aasta aruandesse peatüki oskuste tööturu nõudlusele mittevastavuse teemal. Seminaril arutati aruande „Oskuste mittevastavus vajadustele: ettevõtete roll” üle. Avaldati ka lühiülevaade „Preventing skill obsolescence”. CEDEFOP pakkus Thessaloniki omavalitsusele oskusteavet oma algatuses luua eri piirkonnas vajaminevate oskuste jälgimise vahend.

Organisatsiooni tegevuse mõju

Tulemuslikkuse põhinäitajad annavad tunnistust organisatsiooni tegevuse suurest mõjust: tsitaadid 169 ELi ja 68 rahvusvahelises poliitikadokumendis, millest mõned tuginesid suures osas CEDEFOPi tööle; panus 26 ELi poliitikadokumenti, 158sse eesistujariigi ja muude ELi tasandil korraldatud üritusse; 150 CEDEFOPi korraldatud üritust; 120 väljaannet; 525 meedias ilmunud artiklit CEDEFOPi töö kohta (+ 38 %); 636 000 alla laaditud väljaannet (+ 33 %); 415 tsitaati teaduskirjanduses; populaarsuse kasv sotsiaalmeedias (+ 127 % Facebook; + 170 % Twitter). Kulude kokkuhoidmisel pandi suurt rõhku videokonverentsidele ja värbamismenetlustes katsetati intervjuude läbiviimisel Skype’i.

Lisateave veebilehel www.cedefop.europa.eu (aastaaruanne 2012 ja 2012. aasta tegevusaruanne).